TRC คาดกำไรปีนี้มากกว่าปีก่อนตามรายได้โต 20% เข้าประมูลงานเพิ่ม
TRC คาดกำไรปีนี้มากกว่าปีก่อนตามรายได้โต 20% เข้าประมูลงานเพิ่ม
4 ก.ย. 2558

นายภาสิต ลี้สกุล ประธานเจ้าหน้าที่บริหาร บริษัท ทีอาร์ซี คอนสตรัคชั่น จำกัด (มหาชน) หรือ TRC เปิดเผยว่า บริษัทคาดว่ากำไรสุทธิปีนี้จะมากกว่าปีก่อนที่มีกำไรสุทธิอยู่ที่ 214.92 ล้านบาท ตามรายได้ที่ตั้งเป้าเติบโต 20% โดยในครึ่งปีแรกบริษัททำรายได้เติบโตได้ตามเป้าหมายแล้ว 20% จากช่วงเดียวกันของปีก่อน หรือมาอยู่ที่ 1.73 พันล้านบาท โดยบริษัทมีมูลค่างานในมือ (Backlog) ในปัจจุบันอยู่ที่ 7 พันล้านบาท ซึ่งจะทยอยรับรู้รายได้ในช่วงครึ่งปีหลัง 1.5-2 พันล้านบาท ขณะที่บริษัทได้ตั้งเป้าหมายระยะยาว (ปี 57-62) จะมีรายได้เติบโตปีละ 20% หรือแตะ 1 หมื่นล้านบาทในปี 62
ด้านการประมูลงานในช่วงที่เหลือของปีนี้บริษัทเตรียมเข้ายื่นประมูลงานรถไฟทางคู่ 1 โครงการ มูลค่า 1.2-2 หมื่นล้านบาท และงานของบมจ.ปตท. (PTT) 2 โครงการ มูลค่างานละ 3 พันล้านบาท โดยบริษัทคาดหวังจะได้รับงานดังกล่าวทั้งหมด โดยงานรถไฟทางคู่จะประกาศผลออกมาในช่วงปี 59 ส่วนงานของปตท.จะประกาศผลในสิ้นปีนี้ นอกจากนี้บริษัทอยู่ระหว่างการประมูลงานเหมืองโปรแตซ จ.ชัยภูมิ มูลค่า 3 หมื่นล้านบาท คาดว่าจะทราบผลการประมูลภายในสิ้นปีนี้ โดยหากบริษัทได้งานประมูลเหมืองโปรแตซดังกล่าว จะส่งผลให้มูลค่า Backlog ของบริษัทในสิ้นปี 58 มากกว่า 1 หมื่นล้านบาท
นายภาสิต กล่าวว่า ขณะที่การเพิ่มสัดส่วนการเข้าถือหุ้นเหมืองโปรแตซไม่เกิน 25% จาก 4% ในปัจจุบันบริษัทอยู่ระหว่างการทำตัวเลขเงินลงทุน และคาดว่าจะได้ข้อสรุปภายในเร็วๆนี้ โดยจะใช้เงินลงทุนไม่เกิน 2.6 พันล้านบาท โดยเงินลงทุนมาจากการออกหุ้นกู้แบบเฉพาะเจาะจง (PP) มูลค่า 600 ล้านบาท และการออกหุ้นกู้ในวงเงินที่ขออนุมัติจากหุ้นกู้ไปแล้วที่ 2 พันล้านบาท โดยบริษัทได้มีการออกหุ้นกู้ไปแล้ว 100 ล้านบาท และจำนวนเงินที่เหลือจะทยอยออกไปให้หมดไปจนถึงไตรมาส 1/58